ai4bharat/Pralekha huggingface dataset:
எரிசக்தி அமைச்சகம்
இந்தியாவில் பணிபுரிவதற்கான சிறந்த 50 இடங்களில் என்டிபிசி-யும் ஒன்று
பணிபுரிவதற்கு சிறந்த நிறுவனங்களில் ஒன்றாக மின்சார அமைச்சகத்தின் கீழ் இயங்கும் மகாரத்னா மத்திய பொதுத்துறை நிறுவனமான என்டிபிசி தொடர்ந்து 15-வது ஆண்டாக கிரேட் பிளேஸ் டு ஒர்க் நிறுவனத்தால் அங்கீகரிக்கப்பட்டுள்ளது. இந்தியாவில் பணிபுரிவதற்கு உகந்த சிறந்த 50 நிறுவனங்களில் ஒன்றாக தொடர்ந்து தேர்ந்தெடுக்கப்பட்டு வரும் ஒரே பொதுத்துறை நிறுவனமாக என்டிபிசி திகழ்கிறது.
கடந்த வருடம் 47-வது இடத்தைப் பெற்றிருந்த என்டிபிசி இந்த வருடம் 38-வது இடத்திற்கு முன்னேறி உள்ளது. மேலும், தேசத்தை கட்டமைப்பவர்கள்-2021 எனும் பட்டியலில் இந்தியாவின் சிறந்த வேலை வழங்கும் நிறுவனங்களில் ஒன்றாக முதல் முறையாக என்டிபிசி இடம்பிடித்துள்ளது. இந்நிறுவனம் கடைப்பிடித்துவரும் பணியாளர் கொள்கைகள் மற்றும் அணுகுமுறைகளுக்கு சான்றாக இந்த அங்கீகாரங்கள் இருக்கின்றன.
கிரேட் பிளேஸ் டு ஒர்க் நிறுவனத்தின் சான்றை பெறுவது பல நிறுவனங்களின் இலட்சியமாகும். சிறந்த பணியிடங்களை அங்கீகரிப்பதற்கான சர்வதேச அளவிலான உயர்ந்த தர சான்றாக இது உள்ளது.
பணியாளர் மேலாண்மையில் நாட்டின் மிக உயரிய விருதாக கருதப்படும் இந்திய வர்த்தக கூட்டமைப்பின் மனிதவள எடுத்துக்காட்டு விருதை 2021 மார்ச் மாதம் என்டிபிசி வென்றது குறிப்பிடத்தக்கது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetailm.aspx?PRID=1728529
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
நாடு தழுவிய தடுப்பூசி இயக்கத்தின் கீழ் இதுவரை மொத்தம் 220.66 கோடி தடுப்பூசி டோஸ்கள் வழங்கப்பட்டுள்ளன. இதில் 95.21 கோடி இரண்டாம் தவணை தடுப்பூசி டோஸ்களும், 22.87 கோடி முன்னெச்சரிக்கை டோஸ்களும் அடங்கும்.
கடந்த 24 மணி நேரத்தில் 2,780 டோஸ் தடுப்பூசிகள் அளிக்கப்பட்டுள்ளன.
இந்தியாவில் தற்போது 22,742 பேர் கொவிட் தொற்றால் பாதிக்கப்பட்டுள்ளனர். இது 0.05 சதவீதமாகும்.
தொற்றிலிருந்து மீண்டவர்களின் விகிதம் 98.76 சதவீதம்.
கடந்த 24 மணி நேரத்தில் 3,752 பேர் பாதிப்பிலிருந்து மீண்டுள்ளனர். இதுவரை குணமடைந்தவர்களின் எண்ணிக்கை மொத்தம் 4,44,18,351 பேர்.
கடந்த 24 மணி நேரத்தில் 1,331 பேருக்கு புதிதாக தொற்று பாதிப்பு உறுதி செய்யப்பட்டுள்ளது.
தினசரி பாதிப்பு விகிதம் 0.92% வாராந்திர பாதிப்பு விகிதம் 1.97% இதுவரை மொத்தம் 92.79 கோடி பரிசோதனைகள் நடத்தப்பட்டுள்ளன. கடந்த 24 மணி நேரத்தில் 1,44,767 பரிசோதனைகள் நடத்தப்பட்டுள்ளன.
விவசாயத்துறை அமைச்சகம்
நீடித்த வேளாண்மைக்கான மண்வள மேலாண்மை குறித்த தேசியக் கருத்தரங்கை மத்திய வேளாண் அமைச்சர் தொடங்கிவைத்தார்
தமிழகம், ஆந்திரா உள்ளிட்ட மாநிலங்கள் இயற்கை வேளாண்மையை முனைப்புடன் செயல்படுத்தி வருகின்றன- திரு நரேந்திர சிங் தோமர் பாராட்டு
நீடித்த வேளாண்மைக்கான மண்வள மேலாண்மை குறித்த தேசியக் கருத்தரங்கை மத்திய வேளாண் அமைச்சர் திரு நரேந்திர சிங் தோமர் இன்று தொடங்கிவைத்தார். இதில் பேசிய அமைச்சர், ரசாயன வேளாண்மை உள்ளிட்ட காரணங்களால் மண்வளம் மோசமாக பாதிக்கப்பட்டிருப்பதுடன், பருவநிலை மாற்றம் இந்தியாவிற்கு மட்டுமல்லாமல் உலக நாடுகளுக்கும் மாபெரும் சவாலாக உருவெடுத்திருப்பதாகக் கூறினார். இதனை எதிர்கொள்வதற்காக நரேந்திர மோடி தலைமையிலான அரசு அவ்வப்போது பல்வேறு திட்டங்களை செயல்படுத்தி வருவதாகவும், நீடித்த வளர்ச்சிக்கான இலக்குகளை அடைய மத்திய அரசு உறுதிபூண்டிருப்பதாகவும் குறிப்பிட்டார்.
மண்ணின் ரசாயன கார்பன் தன்மை குறைந்து வருவது மிகப்பெரிய பிரச்சனை என தெரிவித்த அவர், இதனை எதிர்கொள்வதற்கு ஏதுவாக மண் வளத்தை மேம்படுத்துவதுடன், சுற்றுச்சூழலுக்கு உகந்த இயற்கை வேளாண்மையை முன்னிறுத்த வேண்டும் எனவும் கேட்டுக்கொண்டார். இந்தியாவின் பாரம்பரிய முறையான இயற்கை விவசாயத்தை மீண்டும் செயல்படுத்த மத்திய அரசு தீவிர நடவடிக்கை எடுத்து வருவதாகவும், குறிப்பாக ஆந்திரப் பிரதேசம், குஜராத், இமாச்சலப்பிரதேசம், ஒடிசா, மத்தியப் பிரதேசம், ராஜஸ்தான், உத்தரப்பிரதேசம், தமிழ்நாடு உள்ளிட்ட மாநிலங்கள் இயற்கை வேளாண்மையை செயல்படுத்த முனைப்பான நடவடிக்கைகளை மேற்கொண்டு வருவதாகவும் மத்திய அமைச்சர் தெரிவித்தார். கடந்த ஓராண்டில் 17 மாநிலங்களில் மொத்தம் 4.78 லட்சம் ஹெக்டேர் நிலப்பரப்பு கூடுதலாக இயற்கை வேளாண்மைக்கு மாறியுள்ளதாகவும், இயற்கை வேளாண்மையை முன்னிறுத்துவதற்காக மத்திய அரசு இயற்கை வேளாண்மைக்கான தேசிய இயக்கம் என்ற பிரத்யேக திட்டத்தை செயல்படுத்த 1,584 கோடி ரூபாய் நிதி ஒதுக்கீடு செய்திருப்பதாகவும் திரு நரேந்திர சிங் தோமர் கூறினார்.
மத்திய அரசு மண்வளத் திட்டத்தை செயல்படுத்தி வருவதாகவும் 2 கட்டங்களாக மொத்தம் 22 கோடி மண்வள அட்டைகள், நாடுமுழுவதும் உள்ள விவசாயிகளுக்கு விநியோகம் செய்யப்பட்டிருப்பதாகவும் அவர் குறிப்பிட்டார். அதேபோல் மண்வளத்தை மேம்படுத்துவதற்காக 499 நிரந்தர மண் பரிசோதனை ஆய்வகங்களும், 113 நடமாடும் மண் பரிசோதனை ஆய்வகங்களும் 8,811 சிறு மண் பரிசோதனை ஆய்வகங்களும், 2,395 கிராம மண் பரிசோதனை ஆய்வகங்களும் அமைக்கப்பட்டிருப்பதாக மத்திய அமைச்சர் தெரிவித்தார். ரசாயன வேளாண்மையின் காரணமாக மண்வளம் முற்றிலும் மோசமடைந்திருப்பதால் சுற்றுச்சூழலை கருத்தில் கொண்டு ரசாயன விவசாயத்தைக் கைவிட இந்தியாவுடன், உலக நாடுகள் முன்வர வேண்டும் என்று மத்திய வேளாண் அமைச்சர் திரு நரேந்திர சிங் தோமர் வலியுறுத்தினார்.
பிரதமர் அலுவலகம்
ஜப்பானின் புதிய பிரதமர் மேன்மை தங்கிய கிஷிதா ஃபியுமியோவுக்கு பிரதமர் வாழ்த்து தெரிவித்துள்ளார்
ஜப்பானின் புதிய பிரதமராக தேர்வு செய்யப்பட்டுள்ள மேன்மை தங்கிய கிஷிதா ஃபியுமியோவுக்குப் பிரதமர் திரு நரேந்திர மோடி வாழ்த்து தெரிவித்துள்ளார்.
இது தொடர்பாக டிவிட்டரில் அவர் வெளியிட்டுள்ள செய்தியில், ‘ஜப்பானின் புதிய பிரதமராக தேர்வு செய்யப்பட்டுள்ள மேன்மை தங்கிய கிஷிதா ஃபியுமியோவுக்கு மனமார்ந்த வாழ்த்துக்கள். இந்தியா – ஜப்பான் இடையேயான சிறப்பு உத்திகள் மற்றும் உலகளாவிய கூட்டுறவை வலுப்படுத்தவும், நமது பிராந்தியத்திலும் அதற்கு அப்பாலும் அமைதி மற்றும் வளத்தை மேம்படுத்தவும் உங்களுடன் இணைந்து பணியாற்றுவதை எதிர் நோக்கியிருப்பதாகவும் பிரதமர் திரு.நரேந்திர மோடி குறிப்பிட்டுள்ளார்.
நித்தி ஆயோக்
நிதி ஆயோக் தலைமைச் செயல் அதிகாரி தலைமையில் அதிகாரம் பொருந்தியக் குழுவை அமைத்தது இந்திய அரசு
பிரச்சினைகளையும் பயனுள்ள தீர்வுகளையும் கண்டறிவதற்கும், திட்டங்களை உருவாக்கவும் அதிகாரம் பொருந்திய குழு எண். 6 உருவாக்கப்பட்டுள்ளது.
தொழில் துறை சங்கங்கள், தொழில் அமைப்புகள் மற்றும் சமூக சமுதாய அமைப்புகளோடு 30 மார்ச் முதல் 3 ஏப்ரல் வரையான அவர்களின் பங்களிப்பு, வரும் வாரங்களுக்கான திட்டங்கள், அவர்கள் சந்திக்கும் சிக்கல்கள் மற்றும் அரசிடம் இருந்து அவர்களின் எதிர்ப்பார்ப்புகள் குறித்து இதுவரை ஆறு கூட்டங்கள் நடத்தப்பட்டன.
சர்வதேச அமைப்புகள்- ஐநாவின் இந்தியாவுக்கான உள்ளுறை ஒருங்கிணப்பாளர் மற்றும் உலக சுகாதார மையம், ஐக்கிய நாடுகளின் சிறுவர் நிதியம், ஐக்கிய நாடுகளின் மக்கள்தொகை நிதியம், ஐக்கிய நாடுகள் வளர்ச்சித் திட்டம், சர்வதேச தொழிலாளர்கள் அமைப்பு, ஐநா மகளிர், ஐநா வாழ்விடம் உணவு மற்றும் விவசாய அமைப்பு, உலக வங்கி மற்றும் ஆசிய வளர்ச்சி வங்கி ஆகியவற்றின் இந்தியத் தலைவர்களோடு அதிகாரம் பொருந்தியக் குழு எண். 6 விரிவான கூட்டங்களை நடத்தியது.
சமூக சமுதாய அமைப்புகள் மற்றும் வளர்ச்சிப் பங்குதாரர்கள்- 40க்கும் மேற்பட்ட முக்கிய சமூக சமுதாய அமைப்புகள் மற்றும் அரசு சாரா தொண்டு நிறுவனங்களோடு விரிவான கலந்துரையாடல்களை அதிகாரம் பொருந்தியக் குழு எண். 6 நடத்தியது. நிதி ஆயோக்கின் தர்பன் இணையதளத்தில் பதிவு செய்து கொண்டுள்ள 92000 சமூக சமுதாய அமைப்புகள்/அரசு சாரா தொண்டு நிறுவனங்களை, முக்கிய இடங்களைக் கண்டுபிடித்து, அங்குள்ள வயதானோர், ஊனமுற்றோர், குழந்தைகள், மூன்றாம் பாலினத்தவர் மற்றும் இதர பாதிக்கக்கூடிய குழுக்களுக்கு உதவிகளை அளிக்க தன்னார்வலர்கள் மற்றும் பராமரிப்பாளர்களை நியமித்து அரசுக்கு உதவும் படி கேட்டுக்கொண்டு, நிதி ஆயோக்கின் தலைமைச் செயல் அதிகாரி எழுதியுள்ளார்.
தொழில் துறை சங்கங்கள்- தனியார் துறை மற்றும் புது நிறுவனங்களுக்குள்  கூட்டுச்சேர்க்கையை உருவாக்கி சுகாதாரக் கருவிகள் மற்றும் தனிநபர் பாதுகாப்பு சாதனங்களைத் தயாரிக்க வைக்க துறைகளுக்கிடையேயான பேச்சுவார்த்தையை இந்தக் குழு தொடங்கி வைத்துள்ளது.
(
பிரதமர் அலுவலகம்
ஆரோக்கியமான இந்தியாவை நோக்கிய நமது அசைக்க முடியாத உறுதிப்பாடு சுகாதார நலத்துறையில் குறிப்பிட்டத்தக்க மாற்றத்தை ஏற்படுத்தியுள்ளது: பிரதமர்
நலவாழ்வை நோக்கிய நாட்டின் பயணத்தில் எந்த இந்தியரையும் விட்டுவிடக் கூடாது என்ற அரசின் அர்ப்பணிப்பு குறித்த கட்டுரைகள், வரைகலைகள், காணொலிகள் மற்றும் தகவல்களை பிரதமர் திரு நரேந்திர மோடி பகிர்ந்துள்ளார்.
இது குறித்து அவர் வெளியிட்டுள்ள ட்விட்டர் பதிவு வருமாறு:
“ஆரோக்கியமான இந்தியாவை நோக்கிய நமது அசைக்க முடியாத உறுதிப்பாடு சுகாதார நலத்துறையில் குறிப்பிட்டத்தக்க மாற்றத்தை ஏற்படுத்தியுள்ளது. நலவாழ்வை நோக்கிய நாட்டின் பயணத்தில் எந்த இந்தியரும் விடுபடவில்லை என்பதை நாம் அனைவரும் சேர்ந்து உறுதி செய்வோம்.”
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
6வது சர்வதேச பொது சுகாதாரம் தினம் நாளை கொண்டாடப்படுகிறது: ‘தொழில்துறை மற்றும் சுகாதாரம்’ குறித்த அனைத்து தரப்பினர் ஆலோசனை கூட்டத்தை நடத்துகிறது கால்நடை பராமரிப்புத்துறை
சுதந்திர இந்தியாவின் வைர விழாவின் ஒரு பகுதியாக, சர்வதேச பொது சுகாதார தினத்தை கால்நடை பராமரிப்புத்துறை மற்றும் பால்வளத்துறை நாளை கொண்டாடுகிறது. இதை முன்னிட்டு ‘தொழில்துறை மற்றும் பொது சுகாதாரம்’ என்ற கருப்பொருளில் அனைத்து தரப்பினர் ஆலோசனை கூட்டம் நடத்தப்படுகிறது. மனிதர்கள் மற்றும் கால்நடைகள் இணைந்து வாழும் சூழலில் ஒன்றுக்கொன்று தொடர்பான சுகாதார அச்சுறுத்தல்களை எதிர்கொள்ள பொதுவான சுகாதார அணுகுமுறை தேவை என்பதை இந்த பொது சுகாதார நாள் சுட்டிக் காட்டுகிறது. இந்த பொது சுகாதார கோட்பாட்டை அமல்படுத்துவதற்கு, பன்நோக்கு கூட்டு நடவடிக்கை தேவை.
இதற்காக கால்நடை பராமரிப்பு மற்றும் பால்வளத்துறை ஏற்பாடு செய்துள்ள அமைப்பு, கொள்கை உருவாக்குபவர்கள், தொழில்துறை, பொது சுகாதார நிபுணர்கள், சிவில் சொசைட்டி உறுப்பினர்கள் மற்றும் அனைத்து தரப்பினரையும் ஒரே தளத்தின் கீழ் கொண்டு வரும் மற்றும் இவர்கள் பொது சுகாதார அணுகுமுறையை அமல்படுத்துவதில் தொழில்துறையின் பங்கு மற்றும் பொறுப்புகளை புரிந்து கொள்வதற்கான வாய்ப்பை வழங்கும்.
இந்த அமைப்பு மூலம் பொது சுகாதார அணுகுமுறையை பின்பற்றவும், இத்திட்டத்தை வெற்றிகரமாக அமல்படுத்துவதில் ஆராய்ச்சி மற்றும் புதுமை கண்டுபிடிப்பில் ஈடுபடவும் அனைத்து தரப்பினரையும், இந்த அமைப்பு மூலம் சர்வதேச பொது சுகாதார தினத்தில் கால்நடை பராமரிப்பு மற்றும் பால்வளத்துறை அழைப்பு விடுக்கிறது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetail.aspx?PRID=1768834
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 193.28 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 193.28 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 19.58 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1821134
(Visitor Counter : 99
நிதி அமைச்சகம்
வெளிநாட்டு வாழ் இந்தியர்களுக்கு ஆதார் அட்டை அளிக்க மத்திய அரசு பரிசீலனை
இந்திய பாஸ்போர்ட் கொண்ட வெளிநாட்டு வாழ் இந்தியர்களுக்கு ஆதார் அட்டை அளிக்க மத்திய அரசு பரிசீலனை செய்ய வேண்டும் என்று மத்திய நிதி அமைச்சர் தெரிவித்துள்ளார். இந்தியாவின் பாரம்பரிய கைவினை கலைஞர்களை ஒன்றிணைத்து அவர்களின் படைப்பை சர்வதேச சந்தைக்கு எடுத்து செல்வதற்கான இயக்கம் ஒன்றைத் தொடங்க வேண்டும் என்றும் அவர் தெரிவித்தார்.
அதேபோல், நிதி ஆண்டு 2019-20 ல் இந்தியா நான்கு புதிய தூதடரகங்களை தொடங்க உள்ளது. 2018 மார்ச் மாதம் இந்திய அரசு ஆப்பிரிக்க கண்டத்தில் 18 தூதரகங்கள் தொடங்கிட ஒப்புதல் அளித்தது. இதில் ஐந்து தூதரகங்கள் 2018-19 நிதியாண்டில் தொடங்கப்பட்டுவிட்டது.
ஐடியாஸ் என்று அழைக்கப்படும் இந்திய மேம்பாட்டு உதவி திட்டத்தின் கீழ் வளர்ந்து வரும் உறுப்பின நாடுகளின் மேம்பாட்டு திட்டங்களுக்கு சலுகை விலையில் நிதி அளிக்கப்பட்டு வருகிறது. இந்த நிதி ஆண்டில் ஐடியாஸ் திட்டம் சீரமைக்கப்படும்.
அதேபோல், 17 சுற்றுலாத் தலங்கள் உலக தரத்திற்கு உயர்த்தப்பட்டு உதாரண தலமாக மாற்றப்படும். நமது நாட்டின் சிறப்பு மிக்க பாரம்பரிய பழங்குடி கலாச்சாரத்தை பராமரிக்க இணைய களஞ்சியம் தொடங்கப்படும். இதில் அக்கலாச்சாரத்தின் தோற்றம் முதல் இன்று வரை ஏற்பட்டுள்ள மாற்றம் வரை அனைத்தும் பதிவு செய்யப்படும் என்று மத்திய நிதியமைச்சர் திருமதி. நிர்மலா சீதாராமன் இன்று தாக்கல் செய்த நிதி நிலை அறிக்கையில் தெரிவித்துள்ளார்.
எஃகுத்துறை அமைச்சகம்
இந்தியா, ரஷ்யா கூட்டமைப்புக்கு இடையே எஃகு தயாரிப்பு நிலக்கரி துறையில் முக்கிய ஒப்பந்தம் கையெழுத்து
ரஷ்ய கூட்டமைப்பின் எரி சக்தி வார நிகழ்ச்சிகளில் பங்கேற்பதற்காக இரண்டு நாள் பயணமாக மத்திய எஃகு துறை அமைச்சர் திரு ராம் சந்திர பிரசாத் சிங் மாஸ்கோ சென்றுள்ளார். அங்கு ரஷ்ய கூட்டமைப்பின் எரி சக்தி துறை அமைச்சர் திரு நிகோலாய் சுல்கிநோவை அவர் சந்தித்து பேசினார். அப்போது எஃகு தயாரிப்பில் பயன்படுத்தப்படும் கோகிங் நிலக்கரி, அதன் ஆராய்ச்சி மற்றும் மேம்பாட்டில் ஒத்துழைப்பு தொடர்பாக முக்கிய புரிந்துணர்வு ஒப்பந்தம் ஒன்று கையெழுத்தானது.
இந்த ஒப்பந்தத்தின் மூலம் கூட்டு திட்டங்கள், எஃகு தயாரிப்பு நிலக்கரியில் வர்த்தக செயல்பாடுகள், இந்தியாவிற்கு நல்ல தரமான கோகிங் நிலக்கரியை நீண்ட காலத்திற்கு விநியோகம் செய்வது, கோகிங்க் நிலக்கரியின் சேமிப்பு வசதிகள், போக்குவரத்து தளவாட மேம்பாடு, நிலக்கரி உற்பத்தி மேலாண்மையில் அனுபவங்களை பகிர்ந்து கொள்ளுதல், சுரங்க தொழில்நுட்பங்கள் மற்றும் பயிற்சிகள் ஆகியவற்றில் ஒத்துழைப்பை மேம்படுத்த வகை செய்யப்பட்டுள்ளது.
இந்த சந்திப்பின்போது இரு நாட்டு அமைச்சர்களும் எஃகு துறையில் நிலக்கரி உற்பத்தியில் இருதரப்பு ஒத்துழைப்புக்கான வாய்ப்புகள் குறித்து ஆலோசித்தனர்.
தமது மாஸ்கோ பயணத்தின்போது மத்திய அமைச்சர் திரு ராம் சந்திர பிரசாத் சிங் ரஷ்யாவின் முன்னணி எஃகு கழகங்கள் மற்றும் நிறுவனங்களின் தலைவர்களையும் சந்தித்து பேசுகிறார்.
சுகாதாரம் மற்றும் குடும்ப நலத்துறை அமைச்சகம்
கொவிட்-19 அண்மைத் தகவல்கள்
குணமடையும் விகிதம் 52.8 விழுக்காடாக அதிகரிப்பு
கடந்த 24 மணி நேரத்தில், 6922 கொவிட்-19 நோயாளிகள் குணமாகியுள்ளனர். இதுவரை, கொவிட்-19 தொற்றால் பாதிக்கப்பட்ட மொத்தம் 1,86,934 நோயாளிகள் குணமடைந்துள்ளனர். குணமடையும் விகிதம் 52.8 விழுக்காடாக அதிகரித்துள்ளது. தற்போது 1,55,227 நோயாளிகள் மருத்துவக் கண்காணிப்பில் இருக்கிறார்கள்.
அரசு பரிசோதனைச் சாலைகள் 674 ஆகவும், தனியார் பரிசோதனைச் சாலைகள் 250 ஆகவும்  அதிகரித்துள்ளன.
நிகழ்நேர பிசிஆர்  அடிப்படையிலான சோதனைச் சாலைகள் – 535 , ட்ரூனேட்  அடிப்படையிலானச் சோதனைச் சாலைகள் – 316 , CBNAAT அடிப்படையிலான சோதனைச் சாலைகள் – 73  ஆகும்.
கடந்த 24 மணி நேரத்தில், 1,63,187 மாதிரிகள் பரிசோதிக்கப்பட்டுள்ளன. இதுவரை 60,84,256 மாதிரிகள் பரிசோதிக்கப்பட்டுள்ளன.
------
(
சுகாதாரம் மற்றும் குடும்ப நலத்துறை அமைச்சகம்
கொவிட்-19 அண்மைத் தகவல்
தேசிய தடுப்பூசி திட்டத்தின் கீழ், இதுவரை 71.65 கோடி கொவிட் தடுப்பூசிகள் செலுத்தப்பட்டுள்ளன.
கடந்த 24 மணி நேரத்தில் 43,263 பேருக்கு புதிதாக பாதிப்பு ஏற்பட்டுள்ளது.
கொவிட் சிகிச்சை பெறுபவர்கள் மொத்த பாதிப்பில் 1.19 சதவீதம்.
இந்தியாவில் கொவிட் சிகிச்சை பெறுபவர்களின் மொத்த எண்ணிக்கை 3,93,614
குணடைந்தோர் வீதம் தற்போது 97.48 சதவீதமாக உள்ளது.
கடந்த 24 மணி நேரத்தில் 40,567 பேர் குணமடைந்துள்ளதால், குணமடைந்தவர்களின் மொத்த எண்ணிக்கை 3,23,04,618 ஆக அதிகரித்துள்ளது.
வாராந்திர தொற்று உறுதி விழுக்காடு  76 நாட்களாக 3%க்கும் குறைவாக உள்ளது.
தினசரி கொவிட் பாதிப்பு 2.38 சதவீதமாக, 10 நாட்களாக 3%க்கும் குறைவாக உள்ளது.
இதுவரை மேற்கொள்ளப்பட்ட மொத்த பரிசோதனைகள் 53.68 கோடி.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1753398
சமூக நிதி மற்றும் அதிகாரமளித்தல் அமைச்சகம்
இதர பிற்படுத்தப்பட்டோர் துணை வகைப்பாட்டு ஆணையத்தின் நீட்டிப்புக்கு மத்திய அமைச்சரவை ஒப்புதல்
பிரதமர் திரு. நரேந்திர மோடி தலைமையில் மத்திய அமைச்சரவைக் குழு புதன்கிழமை கூடியது. மத்திய பட்டியலில் இதர பிற்படுத்தப்பட்டோர் குறித்த வகைப்பாட்டை ஆராயும் ஆணையத்தின் காலத்தை 2018, ஜூலை 31ம் தேதி வரையில் நீட்டிப்பதற்கு ஒப்புதல் அளிக்கப்பட்டது. தற்போது இதற்கான காலக்கெடு ஜூன் 20 ஆகும்.
இதர பிற்படுத்தப்பட்டோரை வகைப்படுத்துவதற்காக அமைக்கப்பட்ட ஆணையம் மாநில அரசுகள், மாநில பிற்படுத்தப்பட்டோர் ஆணையங்கள், பல்வேறு சாதி அமைப்புகள், பிற்படுத்தப்பட்ட சமுதாயத்தைச் சேர்ந்த மக்கள் ஆகிய பலதரப்பட்டவர்களிடம் ஆய்வு நடத்தியது.
உயர்கல்வி நிறுவனங்களில் சேர்க்கப்பட்டோரில் இதர பிற்படுத்தப்பட்டோர், மத்திய அரசுப் பணிகளிலும் மத்திய அரசு நிறுவனங்களிலும், அரசுத் துறை வங்கிகள், நிதி நிறுவனங்களிலும் பணியமர்த்தப்பட்ட இதர பிற்படுத்தப்பட்டோர் குறித்து சாதி வாரியான ஆவணங்கள், பதிவேடுகளையும் ஆணையம் பெற்று பரிசீலித்தது. திரட்டப்பட்ட தரவுகள் குறித்து விரிவான பார்வைக்காக ஜூலை 31ம் தேதி வரையில் ஆணையம் நீட்டிப்புக் கோரியுள்ளது.
சிறப்பு சேவைகள் மற்றும் கட்டுரைகள்
விழுப்புரம் மாவட்டம் திருவக்கரையில் உள்ள தேசிய கல்மரப் பூங்காவில் புவியியல் ஆய்வுத்துறை உலக சுற்றுலா தினத்தைக் கொண்டாடியது
சென்னையில் உள்ள இந்தியப் புவியியல் ஆய்வுத்துறையின், தமிழ்நாடு மற்றும் புதுச்சேரி அலுவலகம், விழுப்புரம் மாவட்டம் திருவக்கரையில் உள்ள தேசிய புதைபடிவ மரப் பூங்காவில் உலக சுற்றுலா தினத்தை இன்று  கொண்டாடியது.
ஹைதராபாதில் உள்ள தென் மண்டல கூடுதல் தலைமை இயக்குநர் திரு. ச. வெங்கடேஸ்வர ராவ், நிகழ்வைத் தொடங்கி வைத்தார். மாவட்ட சுற்றுலா அலுவலர் திரு ஜனார்த்தன் உள்ளிட்ட உள்ளூர் நிர்வாக அதிகாரிகள், திருமதி. சுதா கிறிஸ்டி ஜாய் உள்ளிட்ட கல்வியாளர்கள் புதுச்சேரி பல்கலைக்கழக உதவிப் பேராசிரியர், திருமதி. பூங்கோதை உள்ளிட்ட பேராசிரியர்கள், மாணவர்கள் மற்றும் பொதுமக்கள் முன்னிலையில் இந்த நிகழ்ச்சி நடைபெற்றது.
இதில் தமிழ்நாட்டில் உள்ள புதைபடிவ மரப் பூங்காக்கள் மற்றும் தேசிய நினைவுச்சின்னங்களின் மடிப்பேடுகளை ச. வெங்கடேஸ்வர ராவ் வெளியிட்டார். இந்த நிகழ்வில் புதைபடிவ மரப்பூங்காவின் புவிசார் மரபுத் தளத்தின் முக்கியத்துவம் பொதுமக்களுக்கு விளக்கப்பட்டது. விலைமதிப்பற்ற இந்த இயற்கைச் சொத்தினைப் பாதுகாத்து, எதிர்கால சந்ததியினருக்கு அளிக்கும் வகையில் விழிப்புணர்வு ஏற்படுத்துமாறும், புவிசார் மரபுத் தளத்தை சுற்றுலாவின் மிக முக்கியமான இடமாக ஏற்றுக்கொண்டு அறிவியல் அறிவைப் பெறுமாறும் வலியுறுத்தப்பட்டது.
வணிகம் மற்றும் தொழில்துறை அமைச்சகம்
முதலாவது வர்த்தக மற்றும் முதலீட்டு பணிக்குழுக் கூட்டத்தின் போது ஜி20 வர்த்தக நிதி ஒத்துழைப்பு குறித்த சர்வதேச மாநாடு மும்பையில் மார்ச் 28-ந் தேதி தொடங்குகிறது
இந்தியாவின் ஜி20 தலைமைத்துவத்தின் கீழ் முதலாவது வர்த்தகம் மற்றும் முதலீட்டு பணிக்குழு கூட்டம் மும்பையில் மார்ச் 28-ம் தேதி முதல் 30-ம் தேதி வரை நடைபெறுகிறது. இந்த மூன்று நாள் கூட்டத்தில், ஜி20 உறுப்பு நாடுகள், அழைப்பாளர் நாடுகள், பிராந்திய குழுக்கள் மற்றும் சர்வதேச பிரதிநிதிகள் என நூற்றுக்கும் மேற்பட்டோர் கலந்து கொள்வார்கள். இந்தக் கூட்டத்தில் உலகளாவிய வர்த்தகம் மற்றும் முதலீடுகளை விரைவுபடுத்துவதற்கான ஆலோசனைகள் மேற்கொள்ளப்படும்.
முதல் நாளான மார்ச் 28-ம் தேதி, ‘வர்த்தக நிதி’ தொடர்பான சர்வதேச மாநாடு நடைபெறும். இந்த சர்வதேச மாநாட்டுக்கு இந்திய ஏற்றுமதி கடன் உத்தரவாத கழகம் மற்றும் இந்தியா ஏற்றுமதி இறக்குமதி வங்கி ஆகியவை ஏற்பாடு செய்துள்ளன.
வர்த்தக நிதி பொருளாதார வளர்ச்சியை ஊக்குவிக்கக்கூடியதாகும். மேலும் இது சர்வதேச வர்த்தக முதலீடுகளை பராமரிப்பதற்கும், தீவிர பணப்புழக்கத்தால் ஏற்படும் அபாயங்களைக் குறைப்பதற்கும் பயன்படக்கூடியதாகும். அனைத்து சர்வதேச வர்த்தகத்தில் சுமார் 80சதவீதம் ஒருவிதமான வர்த்தக நிதி வழிவகையை பயன்படுத்தி மேற்கொள்ளப்படுகிறது. உலக வர்த்தக நிதி வங்கிகள், வர்த்தக நிதி நிறுவனங்கள், ஏற்றுமதி கடன் முகமைகள், காப்பீட்டாளர்கள், இறக்குமதியாளர்கள் மற்றும் ஏற்றுமதியாளர்களை உள்ளடக்கியதாகும். எல்லை கடந்த வர்த்தகத்திற்கு வர்த்தக நிதி உயிர்நாடியாகத் திகழ்கிறது. 2020-ல் முக்கிய உலக வங்கிகள், 9 டிரில்லியன் வர்த்தக நிதி பரிவர்த்தனைகளை மேற்கொண்டுள்ளதாக மதிப்பிடப்பட்டுள்ளது. இருப்பினும், வர்த்தக நிதி இடைவெளி விரிவடைந்துள்ளது. ஆசிய வளர்ச்சி வங்கியின் இடைவெளி 2018 ல் 1.5 டிரில்லியனாக இருந்தது. அது தற்போது 2 டிரில்லியனாக அதிகரித்துள்ளது. குறு, சிறு மற்றும் நடுத்தர தொழில் நிறுவனங்கள், வளர்ந்த மற்றும் வளரும் நாடுகளில் உலகப் பொருளாதார வளர்ச்சிக்கு பங்களித்து வருகின்றன. இந்த வர்த்தக நிதி இடைவெளியால் அவை மோசமாக பாதிக்கப்பட்டுள்ளன.
இந்தச் சூழலில் சர்வதேச மாநாடு இரண்டு அமர்வுகளாக நடைபெறும். முதலாவது அமர்வு, வர்த்தக நிதி இடைவெளியை குறைப்பதில் வங்கிகள், நிதி நிறுவனங்கள், நிதி நிறுவனங்களின் மேம்பாடு, ஏற்றுமதி கடன் முகமைகளின் பங்கு பற்றி ஆய்வு செய்யும். இரண்டாவது அமர்வு, வர்த்தக நிதி அணுக்கத்தை டிஜிட்டல் மயமாக்கல் மற்றும் ஃபின்டெக் தீர்வுகள் எவ்வாறு மேற்கொள்வது என்பதை ஆய்வு செய்யும்.
முதலாவது அமர்வின் நெறியாளராக தனியார் தொலைக்காட்சியின் நிர்வாக ஆசிரியர் திருமிகு லதா வெங்கடேஷ் இருப்பார். ஆசிய வளர்ச்சி வங்கியின் வர்த்தக நிதித்தலைவர் திரு ஸ்டீபன்பெக் ஐஎப்டிஐ இயக்குனர் பேராசிரியர் ஆன்ட்ரீஸ் கிளாசன், ஸ்டாண்டர்டு சார்டர்டு வங்கியின் மேலாண்மை இயக்குனர் திரு கவுரவ் பட்னாகர் ஆகியோர் விவாதத்தில் பங்கேற்பார்கள்.
இரண்டாவது அமர்வுக்கு டைம்ஸ் குழுமத்தைச் சேர்ந்த திருமிகு டமன்னா இனாம்தார் நெறியாளராக இருப்பார்.
வணிகம் மற்றும் தொழில்துறை அமைச்சகம்
உத்தரப்பிரதேசத்தில் மாவட்ட அளவிலான வாங்குவோர்-விற்போர் பயிலரங்குகளை அரசு இ-சந்தை - ஜெம் ஏற்பாடு செய்துள்ளது
இந்தியாவின் முதன்மையான இணையக் கொள்முதல் தளமான அரசு இ-சந்தை - ஜெம் உத்தரபிரதேசத்தின் அனைத்து 75 மாவட்டங்களிலும் நாளை முதல் ஆகஸ்ட் 31 வரை வாங்குவோர்-விற்போர் பயிலரங்குகளுக்கு ஏற்பாடு செய்துள்ளது. இந்தப் பயிலரங்குகள் மாநிலத்தில் வாங்குவோர் மற்றும் விற்போரிடையே அரசு இ-சந்தையின் செயல்பாடுகள் பற்றிய புரிதலை மேம்படுத்துவதை நோக்கமாகக் கொண்டவை. மேலும் அவர்களின் கேள்விகளுக்கு பதில் அளிப்பது அல்லது பிரச்சனைகளுக்குத் தீர்வு காண்பதற்கான வாய்ப்பை வழங்கும்.
இந்தப் பயிலரங்குகளின் போது, அரசு இ-சந்தையின்  சிறப்புக் கூறுகள், பதிவு செயல்முறைகள் மற்றும் இணையவழிக் கொள்முதலின் பல்வேறு அம்சங்கள் பற்றி விரிவான பயிற்சியைப் பங்கேற்பாளர்கள் பெறுவார்கள். வாங்குபவர்களும் விற்பவர்களும் எதிர்கொள்ளும் குறிப்பிட்ட பிரச்சனைகளுக்குத் தீர்வுகாண ஜெம் இணையதள வல்லுநர்களின் நேரடி உதவி கிடைக்கும்.
உத்தரபிரதேசம் மற்றும் நாடு முழுவதும் தடையற்ற, பயனுள்ள மற்றும் வெளிப்படையான கொள்முதல் நடைமுறைகளை எளிதாக்குவதில் ஜெம் உறுதிபூண்டுள்ளது. ஒவ்வொரு பங்குதாரருக்கும் அதிகாரம் அளிப்பது, டிஜிட்டல் கண்டுபிடிப்புகள் மூலம் பொருளாதார வளர்ச்சியை அதிகரிப்பது என்ற ஜெம்-ன் அர்ப்பணிப்புக்கு இந்த வாங்குவோர்-விற்போர் பட்டறைகள் சான்றாகும்.
மத்திய, மாநில அரசுத் துறைகள், முகவர் நிறுவனங்கள் மற்றும் பொதுத்துறை நிறுவனங்களை வெற்றிகரமாக ஒருங்கிணைத்து, நாடு முழுவதும் உள்ள வாங்குவோருக்கும் விற்போருக்கும் ஒரு சம வாய்ப்புள்ள களத்தை ஜெம் உருவாக்கியுள்ளது.
உள்துறை அமைச்சகம்
வேளாண்மை என்பது இந்தியப் பொருளாதாரத்தின் அடித்தளமாகும், கடந்த ஆறு ஆண்டுகளாக அதை வலுப்படுத்த மோடி அரசு முயற்சித்து வருகிறது
விவசாயிகளின் வருமானத்தை இரட்டிப்பாக்கவும், விவசாயத் துறையின் வளர்ச்சிக்கும் முன்னெப்போதும் இல்லாத அளவு பல்வேறு நடவடிக்கைகள் எடுக்கப்பட்டுள்ளன. பிரதமர் நரேந்திர மோடியின் அயராத முயற்சியால், வரும் காலங்களில் இந்திய விவசாயம் உலகத் தரம் வாய்ந்ததாக மாறும் என்று நான் நம்புகிறேன் ”
"வேளாண் உள்கட்டமைப்பு நிதி" குளிர்சாதன வசதியுடனான சேமிப்பு, சேகரிப்பு மையங்கள், செயலாக்க மையங்கள் போன்ற பல உள்கட்டமைப்புத் திட்டங்கள் உருவாக்குவதை துரிதப்படுத்தும், இதனால் கடின உழைப்பாளிகளான விவசாயிகள் தங்கள் விளைபொருள்களுக்கான உண்மையான விலை மதிப்பைப் பெறமுடியும்
"வேளாண் உள்கட்டமைப்பு நிதி" புதிய வேலைவாய்ப்புகளை உருவாக்கும் மற்றும் கிராமப்புறப் பொருளாதாரத்தையும் பலப்படுத்தும்.
மத்திய உள்துறை அமைச்சர், வேளாண்துறை மற்றும் கிராமப்புறங்களின் மேம்பாட்டிற்காக ‘1,00,000 கோடி‘ வேளாண் உள்கட்டமைப்பு நிதியம்’ தொடங்குவதற்கும், ‘PM-Kisan’ திட்டத்தின் கீழ் 8.5 கோடி விவசாயிகளின் கணக்குகளில், ரூ 17,000 கோடியை மாற்றுவதற்கும் பிரதம மந்திரிக்கு தனது நன்றியைத் தெரிவித்தார்.
மத்திய உள்துறை அமைச்சர், 1,00,000 கோடி 'வேளாண் உள்கட்டமைப்பு நிதியம்' ஆரம்பிக்க, ஒப்புதல் அளித்த அமைச்சரவைக்கும், 'PM-Kisan' திட்டத்தின் கீழ் விவசாயத்துறை மற்றும் கிராமப்புறங்களின் வளர்ச்சிக்காக, 8.5 கோடி விவசாயிகளின் கணக்குகளுக்கு, 17,000 கோடி ரூபாயை மாற்றுவதற்கும், பிரதமர் திரு. நரேந்திர மோடிக்கு நன்றி தெரிவித்தார்.
திரு. அமித்ஷா தொடர்ச்சியான ட்வீட்களில், குளிர்சாதன வசதியுடனான சேமிப்பு, சேகரிப்பு மையங்கள், செயலாக்க மையங்கள் போன்ற பல உள்கட்டமைப்புத் திட்டங்களை உருவாக்குவதை “வேளாண் உள்கட்டமைப்பு நிதியம்” துரிதப்படுத்தும், இதனால் நமது கடின உழைப்பாளிகளான விவசாயிகள் தங்கள் விளைபொருள்களுக்கான உண்மையான விலை மதிப்பைப் பெற முடியும். இது புதிய வேலைவாய்ப்புகளை உருவாக்குவதுடன், கிராமப்புறப் பொருளாதாரத்தையும் பலப்படுத்தும்” என்று கூறியுள்ளார்.
மத்திய உள்துறை அமைச்சர் மேலும் கூறுகையில், "விவசாயமே இந்தியப் பொருளாதாரத்தின் அடித்தளம் என்று தெரிவித்தார். கடந்த ஆறு ஆண்டுகளாக அதை வலுப்படுத்த மோடி அரசு முயன்று வருகிறது". "விவசாயிகளின் வருமானத்தை இரட்டிப்பாக்குவதற்கும் விவசாயத் துறையின் வளர்ச்சிக்கும் முன்னெப்போதும் இல்லாத அளவுக்குப் பல்வேறு நடவடிக்கைகள் எடுக்கப்பட்டுள்ளன" என்று திரு. அமித்ஷா தெரிவித்தார். மத்திய உள்துறை அமைச்சர் மேலும் கூறுகையில், “பிரதமர் திரு. நரேந்திர மோடி ஜியின் அயராத முயற்சியால், வரும் காலங்களில் இந்திய விவசாயம் உலகத் தரம் வாய்ந்ததாக மாறும்” என்று நம்புவதாக கூறினார்.
பிரதமர் அலுவலகம்
சமூக அதிகாரமளித்தலுக்காக பொறுப்புணர்வு உள்ள செயற்கை நுண்ணறிவு 2020 மாநாட்டை அக்டோபர் 5, மாலை 7 மணிக்கு பிரதமர் திரு நரேந்திர மோடி துவக்கி வைக்கிறார்.
ரெய்ஸ் 2020- செயற்கை நுண்ணறிவு குறித்த மாபெரும் மெய்நிகர் மாநாடு, அக்டோபர் 5 முதல் 9 வரை நடைபெற உள்ளது.
உலகெங்கிலும் உள்ள செயற்கை நுண்ணறிவு தொழில்நுட்ப நிபுணர்கள் கலந்து கொண்டு உரையாடுகின்றனர்.
ரெய்ஸ் 2020- சமூக அதிகாரமளித்தலுக்காக பொறுப்புணர்வு உள்ள செயற்கை நுண்ணறிவு குறித்த மாபெரும் மெய்நிகர் மாநாட்டை பிரதமர் திரு நரேந்திர மோடி வரும் 5-ஆம் தேதி மாலை 7 மணிக்கு துவக்கி வைக்கிறார்.
மத்திய மின்னணு மற்றும் தகவல் தொழில்நுட்ப அமைச்சகமும் நிதி ஆயோக் உம் சேர்ந்து நடத்தும் இந்த மாபெரும் மெய்நிகர் நுண்ணறிவு மாநாடு வரும் 5-ஆம் தேதி முதல் ஒன்பதாம் தேதி வரை நடைபெறுகிறது.
சுகாதாரம், வேளாண்மை, கல்வி, திறன்மிகு போக்குவரத்து உள்ளிட்ட துறைகளில் செயற்கை நுண்ணறிவின் மூலம் சமூக மாற்றம், உள்ளிணைப்பு, அதிகாரமளித்தல் குறித்து இந்த சர்வதேச மாநாட்டில் விவாதிக்கப்படவுள்ளது.
செயற்கை நுண்ணறிவின் மூலம் நாட்டின் உள்ளார்ந்த வளர்ச்சியை எட்டுவதே பிரதமர் திரு நரேந்திர மோடியின் நோக்கமான 'சப்கா சாத், சப்கா விகாஸ்' திட்டம். பிரதமரின் இந்த தொலைநோக்கு பார்வையினால், வரும் காலங்களில் சர்வதேச அளவில் செயற்கை நுண்ணறிவு துறையில் இந்தியா முன்னோடியாக திகழும்.